b"\n_START_ARTICLE_\nItalian Grand Prix 2006\n_START_SECTION_\nKatsaus kilpailuviikonloppuun\n_START_PARAGRAPH_\nKilpailu oli kauden MM-tittelin ratkaisun kannalta merkitt\xc3\xa4v\xc3\xa4, sill\xc3\xa4 kilpailun voittanut ja sarjan kakkospaikkaa pit\xc3\xa4v\xc3\xa4 Ferrari-tallin Michael Schumacher kutisti Renault-tallin Fernando Alonson pistejohdon kahdestatoista pisteest\xc3\xa4 kahteen pisteeseen. Schumacher otti uransa 90. voittonsa helpon oloisesti, j\xc3\xa4tt\xc3\xa4en taakseen paalupaikalta startanneen Mclaren-kuljettaja Kimi R\xc3\xa4ikk\xc3\xb6sen onnistuneen varikkotaktiikkansa ansiosta. R\xc3\xa4ikk\xc3\xb6nen tuli ensimm\xc3\xa4ist\xc3\xa4 kertaa tankkaukseen ja renkaidenvaihtoon kaksi kierrosta Schumacheria aikaisemmin, ja n\xc3\xa4iden kierrosten aikana saksalainen onnistui takomaan niin paljon parempia kierrosaikoja kuin R\xc3\xa4ikk\xc3\xb6nen, ett\xc3\xa4 t\xc3\xa4m\xc3\xa4 pystyi pit\xc3\xa4m\xc3\xa4\xc3\xa4n ykk\xc3\xb6ssijansa viel\xc3\xa4 oman varikkopys\xc3\xa4hdyksens\xc3\xa4 j\xc3\xa4lkeen. Molemmat kuljettajat ajoivat kilpailun kahden varikkopys\xc3\xa4hdyksen taktiikalla, eiv\xc3\xa4tk\xc3\xa4 toiset pys\xc3\xa4hdykset en\xc3\xa4\xc3\xa4 muuttaneet j\xc3\xa4rjestyst\xc3\xa4. Molemmat pystyiv\xc3\xa4t ajamaan kilpailun lopun varmistellen sijoitustaan, sill\xc3\xa4 R\xc3\xa4ikk\xc3\xb6sen ero maalissa Schumacheriin oli 8 sekuntia, ja kolmantena maaliin tulleeseen Robert Kubicaan l\xc3\xa4hes 20 sekuntia._NEWLINE_Kilpailun suurin yll\xc3\xa4tt\xc3\xa4j\xc3\xa4 oli hienon kilpailun hieman muuta k\xc3\xa4rkiryhm\xc3\xa4\xc3\xa4 hitaammalla autolla ajanut BMW Sauberin Kubica, joka kipusi ensimm\xc3\xa4isen\xc3\xa4 puolalaisena kautta historian palkintokorokkeelle F-ykk\xc3\xb6siss\xc3\xa4. Suorituksen arvoa lis\xc3\xa4\xc3\xa4 viel\xc3\xa4 se, ett\xc3\xa4 t\xc3\xa4m\xc3\xa4 oli Jacques Villeneuven BMW Sauberilla korvanneelle nuorukaiselle vasta uran kolmas F1-osakilpailu. Jo aika-ajoissa alkukaudesta heikommassa vireess\xc3\xa4 ollut BMW Sauber teki selv\xc3\xa4ksi, ett\xc3\xa4 se tulee olemaan todella varteenotettava ehdokas voittokamppailuun. Tallin kokenut saksalaiskuljettaja Nick Heidfeld ajoi itsens\xc3\xa4 aika-ajossa kolmanteen l\xc3\xa4ht\xc3\xb6ruutuun, j\xc3\xa4\xc3\xa4den paalupaikka-ajasta alle 2 sekunnin kymmenesosaa. Kubica j\xc3\xa4i tallikaveristaan hieman alle puoli sekuntia, sijoittuen kuudenneksi. Molemmat kuljettajat l\xc3\xa4htiv\xc3\xa4t hyvin viivalta, Heidfeld onnistui ohittamaan toisena startanneen Schumacherin, ja Kubica Ferrari-kuljettaja Felipe Massan sek\xc3\xa4 Hondan Jenson Buttonin. Heidfeld joutui kuitenkin luovuttamaan kakkospaikkansa takaisin Schumacherille heti ensimm\xc3\xa4isess\xc3\xa4 mutkassa, hetke\xc3\xa4 my\xc3\xb6hemmin my\xc3\xb6s Kubica tuli ohi, eip\xc3\xa4 aikaakaan niin my\xc3\xb6s Massa ja Button ohittivat selv\xc3\xa4sti hitaamman Sauberin. Varikon ylinopeudesta saatu varikonl\xc3\xa4piajorangaistus pilasi miehen kisan lopullisesti, vaikka t\xc3\xa4m\xc3\xa4 onnistuikin ajamaan lopulta kahdeksanneksi, ansaiten siit\xc3\xa4 yhden MM-pisteen. Kubicankaan kilpailu ei miss\xc3\xa4\xc3\xa4n vaiheessa ollut helppo, sill\xc3\xa4 Massa k\xc3\xa4rkkyi ohituspaikkaa l\xc3\xa4hes koko kilpailun ajan. Sauberin nopeus Monzan pitkill\xc3\xa4 suorilla oli kuitenkin liikaa muuten nopeammalle Ferrarille. Sauberin varikkotaktiikka ei kuitenkaan toiminut t\xc3\xa4ydellisesti, ja kilpailijoitaan my\xc3\xb6hemmin molemmille varikkopys\xc3\xa4hdyksille tullut puolalainen onnistui pit\xc3\xa4m\xc3\xa4\xc3\xa4n sijoituksensa vain ensimm\xc3\xa4isell\xc3\xa4 kerralla. Per\xc3\xa4kk\xc3\xa4isilt\xc3\xa4 sijoilta toista kertaa varikolle tulleet Kubica ja Renault'n Fernando Alonso tulivat aivan rinta rinnan ulos varikolta, ja kokeneempi Alonso veti kiihdytyksess\xc3\xa4 pidemm\xc3\xa4n korren. Pari kierrosta my\xc3\xb6hemmin saatiin kilpailuun aivan uutta dramatiikkaa. Pitk\xc3\xa4n, l\xc3\xa4hes 350 kilometri\xc3\xa4 tunnissa ajettavan p\xc3\xa4\xc3\xa4suoran p\xc3\xa4\xc3\xa4ss\xc3\xa4 Renault-talli koki kauden ensimm\xc3\xa4isen konerikkonsa, kun Alonson moottori r\xc3\xa4j\xc3\xa4hti n\xc3\xa4ytt\xc3\xa4v\xc3\xa4sti, ja kuin lahjana Kubicalle, t\xc3\xa4m\xc3\xa4n takana ajanut Massa ajautui suoraan Renault'n ulos laskemaan \xc3\xb6ljyvanaan. Bridgestonen renkaista katosi pito hetkess\xc3\xa4, eik\xc3\xa4 brasilialaisen auttanut muuta kun jarruttaa niin lujaa kuin mahdollista ensimm\xc3\xa4iseen shikaaniin tullessa. Auto ei pys\xc3\xa4htynyt ajoissa, ja Massa joutui ajamaan mutkan suoraksi. Auto s\xc3\xa4ilyi ehj\xc3\xa4n\xc3\xa4, mutta eturenkaat meniv\xc3\xa4t aivan piloille jarrutuksessa, ja mies joutui ajamaan varikolle. Kubica sai nyt  ajaa viimeiset kahdeksan kierrosta rauhassa, Massan pudotessa yhdeks\xc3\xa4nneksi ulos MM-pisteilt\xc3\xa4.\n_START_SECTION_\nEp\xc3\xa4onnistumisia ja rangaistus\n_START_PARAGRAPH_\nKoko viikonlopun ep\xc3\xa4onnisin mies oli kiistatta Fernando Alonso. Lauantain aika-ajossa Renault'n oikea takarengas puhkesi ratkaisevalla hetkell\xc3\xa4 kolmannessa ja viimeisess\xc3\xa4 sessiossa, juuri ennen nopeiden kierrosten aloittamista. Renkaan riekaleet tuhosivat l\xc3\xa4hes kaikki auton aerodynamiikkaosat renkaan l\xc3\xa4helt\xc3\xa4 vieden suuren osan auton downforcesta. Kuin ihmeen kaupalla MM-sarjaa johtava espanjalainen onnistui ajamaan viidenneksi nopeimman ajan. Kilpailun tuomaristo kuitenkin langetti t\xc3\xa4lle rangaistuksen Felipe Massan nopean kierroksen hidastamisesta. Rangaistuksen oikeellisuutta kritisoitiin laajalti, mutta lopputulos oli, ett\xc3\xa4 Alonson viimeisess\xc3\xa4 sessiossa ajetut kolme nopeinta kierrosaikaa hyl\xc3\xa4ttiin, joka pudotti miehen vasta kymmenenteen l\xc3\xa4ht\xc3\xb6ruutuun. Alonso kuitenkin paikkasi tilannetta kilpailussa erinomaisesti, ja ilman konerikkoa h\xc3\xa4n olisi mit\xc3\xa4 luultavimmin sijoittunut kolmanneksi. _NEWLINE_Muita ep\xc3\xa4onnistujia olivat Toyotan Ralf Schumacher, jonka yhden pys\xc3\xa4hdyksen taktiikka toi kolmantenatoista startanneelle saksalaisella vasta viidennentoista sijan tallikaveri Jarno Trullin ajaessa samanlaisella taktiikalla seitsem\xc3\xa4nneksi. Super Agurilla nelj\xc3\xa4nnen kisaansa ajanut Sakon Yamamoto joutui j\xc3\xa4tt\xc3\xa4m\xc3\xa4\xc3\xa4n kilpailun j\xc3\xa4lleen kesken teknisen vian vuoksi; japanilainen tulokas ei ole viel\xc3\xa4 kertaakaan urallaan p\xc3\xa4\xc3\xa4ssyt maaliin asti F1-kilpailussa.\n_START_SECTION_\nSchumacherin ilmoitus uran lopetuksesta\n_START_PARAGRAPH_\nKilpailu oli kokonaan j\xc3\xa4\xc3\xa4d\xc3\xa4 taka-alalle viikonloppuna, sill\xc3\xa4 kaikkien p\xc3\xa4\xc3\xa4huomio oli kiinnittynyt Ferrari-tallin ilmoitukseen julkistaa seuraavan kauden kuljettajansa kilpailun j\xc3\xa4lkeen. Kilpailun palkintojenjaon aikana lehdist\xc3\xb6lle jaettiin tiedote, jonka mukaan seitsenkertainen maailmanmestari ja kilpailun voittaja Michael Schumacher aikoo lopettaa uransa t\xc3\xa4h\xc3\xa4n kauteen, ja ett\xc3\xa4 Ferrarilla ajavat kaudella 2007 Kimi R\xc3\xa4ikk\xc3\xb6nen ja Felipe Massa. Kilpailun j\xc3\xa4lkeisess\xc3\xa4 lehdist\xc3\xb6tilaisuudessa Schumacher ilmoitti el\xc3\xa4kkeelle j\xc3\xa4\xc3\xa4misest\xc3\xa4\xc3\xa4n itse, ja piti kiitospuheen. Ferrarin ilmoituksen ja MTV3:n mukaan MTV3 ilmoitti ensimm\xc3\xa4isen\xc3\xa4 maailmassa Schumin el\xc3\xa4kkeelle j\xc3\xa4\xc3\xa4misest\xc3\xa4 ja Kimin siirtymisest\xc3\xa4 Ferrarille."